Catarroja continua amb els actes de reconeixement als seus esportistes amb la recepció del Catarroja UE
03 març 2022

El Catarroja UE és un dels clubs més representatius del municipi. Recentment ha recollit el fruit a la seua gran tasca en el Campionat d'Europa Màster en pista coberta on ha recol·lectat dues medalles de bronze, aconseguides per Vicent Diego, a més de diversos finalistes i marques personals. Pels èxits recents i la seua gran trajectòria, dins de la ronda de reconeixements institucionals que està organitzant la regidoria d'Esports s'ha rebut a una representació dels seus atletes, encapçalada per Merche Cano, un emblema del club i de l'atletisme valencià, ja que va ser la primera atleta valenciana a aconseguir un míting internacional, en 1982.

“Catarroja s'ha convertit en un referent dins de l'atletisme nacional i internacional en categoria Màster, gràcies a la gran faena del Club Atletisme Catarroja UE que exemplifica tots els valors de l'esport i demostra i que no té edat per a practicar-lo, gaudint de la competició a qualsevol edat, envoltats amb un gran equip de treball”, explica Alejandro García, regidor d'Esports.

L'atleta Merche Cano, en representació de tot el seu equip va rebre un reconeixement de l'Ajuntament de Catarroja en forma de placa i va poder signar en el llibre d'esports del municipi. D'igual forma, va mantindre una xarrada amb la vicealcaldessa, Lorena Silvent i el regidor d'esports, Alejandro García, per a acostar-los l'evolució del club. Des del consistori, a més se'ls ha brindat tota la col·laboració que estiga al seu abast per a aconseguir els seus objectius.